**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2022. november 24-i nyilvános ülésére**

**TÁRGY:**

**Képviselő-testületi ülések közvetítése**

**ELŐADÓ:**

**Druskoczi Tünde**

**polgármester**

**Tisztelt Képviselő-testület!**

A képviselő-testület 2022. szeptember 13-i ülésén javaslatként hangzott el, hogy a képviselő-testületi ülések közvetítésének tárgykörét a testület a november havi soros ülésen tárgyalja meg.

A képviselő-testületi ülések nyilvánosságának biztosítása érdekében 2020. október 20-tól a megkötött megállapodások alapján Tüskés Balázs vállalkozó végezte az ülésekről a videófelvételek elkészítését, annak editálását és feltöltését a YouTube csatornára.

A szerződéseket az önkormányzat 1 év időtartamra kötötte meg a megbízottal, legutóbb a képviselő-testület 6/2022.(I.27.) számú határozata alapján. A jelenleg hatályos megbízási szerződésünk 2022. december 31. napján jár le. A vállalási díj 2022. évben a következő volt:

* alap munkadíj: 35.000 Ft
* 3 óra feletti munkavégzés után 7.500 Ft/megkezdett óra.

2022. évben eddig 9 alkalommal, összesen 350.000 Ft megbízási díjat fizettünk ki a megbízott részére úgy, hogy általában a rendkívüli ülések nem kerültek közvetítésre.

Tüskés Balázs vállalkozótól a megbízás szerinti tevékenység jövőbeni ellátása céljából árajánlatot kértünk be, mely szerint a megbízást a vállalkozó 2023. évben is vállalná az eddigi feltételekkel, az alábbi megbízási díj megfizetése ellenében:

* alap munkadíj: 42.000 Ft
* 3 óra feletti munkavégzés után minden megkezdett 30 perc 4.500 Ft.

Javaslat érkezett arra vonatkozóan, hogy a testületi ülések webkamera felszerelésével kerüljenek rögzítésre. Webkamerák esetében is különböző célra használható típusok érhetőek el, így IP kamera, motoros mozgáskövető kamera, illetve konferencia kamerák más-más minőségben.

A testületi ülések közvetítésére a konferencia kamerák szolgálhatnának, melynek beszerzési ára a közvetített személyek számától függően 450.000-550.000 Ft között mozognak. Ennek egyik ajánlott és árban is elérhető típusa a Hameco HV-47 vagy HV-50, melyet a <http://hameco.hu> linken a képviselők közvetlenül is megtekinthetnek.

Valamennyi kamera esetében a közvetítéshez szükséges egy laptop, valamint 1 fő segítő, aki indítja, illetve megállítja a felvételt. Minden kamera esetében a közvetítés leállítása, megszakítása esetén az újraindított felvétel külön videóként kerül kezelésre.

Kérem a T. Képviselő-testületet, hogy szíveskedjen megvitatni 2023. évtől a képviselő-testületi ülések közvetítésének kérdését.

1. **Határozati javaslat:**

Balatonberény Község Önkormányzat Képviselő-testülete Tüskés Balázs Balatonszentgyörgy, Kossuth u. 5. szám alatti vállalkozó ajánlatát megismerte és felhatalmazza a polgármestert, hogy 2023. január 1. napjától kezdődően 1 év időtartamra az ajánlat szerinti megbízási díj megfizetése mellett kössön megbízási szerződést a vállalkozóval a képviselő-testületi ülések közvetítésére.

Határidő: 2022. december 15.

Felelős: Druskoczi Tünde polgármester

1. **Határozati javaslat:**

Balatonberény Község Önkormányzat Képviselő-testülete a testületi ülések nyilvánosságának biztosítása érdekében webkamera telepítése mellett dönt legalább 3 árajánlat beszerzését követően.

Határidő: árajánlatok beszerzésére 2022. december 20.

Felelős: Druskoczi Tünde polgármester

Balatonberény, 2022. november 17.

Druskoczi Tünde sk.

polgármester